b'\n_START_ARTICLE_\nEstijos nacionalinis muziejus\n_START_PARAGRAPH_\nEstijos nacionalinis muziejus (est. Eesti Rahva Muuseum) \xe2\x80\x93 est\xc5\xb3 ir kit\xc5\xb3  finougr\xc5\xb3 taut\xc5\xb3 kult\xc5\xabros, etnografijos ir liaudies meno muziejus, \xc4\xafsik\xc5\xabr\xc4\x99s Estijoje, Tartu._NEWLINE_1909 m. \xc4\xafkurtame muziejuje eksponuojamas folklorininko Jakobo Hurto (1839\xe2\x80\x931907) palikimas, XIX a. pabaigoje surinkti pirmieji etnografiniai daiktai, tradicini\xc5\xb3 est\xc5\xb3 tautini\xc5\xb3 kostium\xc5\xb3 pavyzd\xc5\xbeiai i\xc5\xa1 vis\xc5\xb3 region\xc5\xb3. Pristatoma medini\xc5\xb3 rai\xc5\xbeyt\xc5\xb3 alaus talpykl\xc5\xb3 kolekcija iliustruoja tradicines valstie\xc4\x8di\xc5\xb3 \xc5\xa1ventes, rankomis aust\xc5\xb3 kilim\xc5\xb3 ir linini\xc5\xb3 staltiesi\xc5\xb3 rinkiniai parodo liaudies amat\xc5\xb3 \xc4\xafvairov\xc4\x99.\n_START_SECTION_\nIstorija\n_START_PARAGRAPH_\n1922 m. muziejus \xc4\xafsik\xc5\xabr\xc4\x97  Raadi dvaro r\xc5\xabmuose. Jo direktoriumi buvo suomi\xc5\xb3 etnografas Ilmari Manninen, kuris nuo 1919 m. dirbo Tartu universitete. Raadi dvaras buvo meno kolekcionieri\xc5\xb3 Karlo Eduardo ir jo s\xc5\xabnaus Ernsto Frydricho fon Liphart\xc5\xb3 prot\xc4\x97vi\xc5\xb3 namai. Jie i\xc5\xa1sik\xc4\x97l\xc4\x97 1860 m., ta\xc4\x8diau j\xc5\xb3 kolekcijos i\xc5\xa1liko, nors vertingiausios dalys nuo 1920 m. buvo i\xc5\xa1parduodamos. \xc5\xa0eimininkai buvo meno m\xc4\x97g\xc4\x97jai, ta\xc4\x8diau vietini\xc5\xb3 est\xc5\xb3 nebuvo gerbiami. Tuo metu kult\xc5\xabriniu po\xc5\xbei\xc5\xabriu Liphartai buvo laikomi nepriimtinais kaip baltvokie\xc4\x8diai._NEWLINE_1940 m. ant Raadi dvaro \xc5\xbeem\xc4\x97s buvo pastatytas aerodromas. Dvaro r\xc5\xabmai \xe2\x80\x93 pagrindinis muziejaus pastatas - buvo sugriautas per Tartu operacijos antpuol\xc4\xaf  Antrajame pasauliniame kare. V\xc4\x97liau \xc5\xa1is aerodromas tapo pagrindiniu miesto objektu su \xc4\xafkurta slapta Soviet\xc5\xb3 bombone\xc5\xa1i\xc5\xb3 baze, tod\xc4\x97l muziejaus kolekcijai \xc4\x8dia nebuvo vietos, Tartu kult\xc5\xabra nebuvo matoma. Muziejaus artefaktai tur\xc4\x97jo b\xc5\xabti laikomi ba\xc5\xbeny\xc4\x8diose ir kitose laisvose vietose aplink miest\xc4\x85, o oro baz\xc4\x97 rei\xc5\xa1k\xc4\x97, kad u\xc5\xbesienie\xc4\x8diams nebuvo leid\xc5\xbeiama lankyti miesto._NEWLINE_2005 m. Estijos kult\xc5\xabros ministerija ir Estijos architekt\xc5\xb3 s\xc4\x85junga kartu su muziejumi paskelb\xc4\x97 tarptautin\xc4\xaf konkurs\xc4\x85 Estijos nacionalinio muziejaus naujam pastatui. Projekt\xc4\x85 \xe2\x80\x9eAtminties laukas\xe2\x80\x9c laim\xc4\x97jo tarptautin\xc4\x97 architekt\xc5\xb3 grup\xc4\x97: Dan Dorell, Lina Ghotmeh (Pary\xc5\xbeius) ir Tsuyoshi Tane (Londonas)._NEWLINE_Nauj\xc5\xb3j\xc5\xb3 r\xc5\xabm\xc5\xb3 didysis atidarymas \xc4\xafvyko 2016 m. ruden\xc4\xaf. \xc4\x8cia \xc4\xafsik\xc5\xabr\xc4\x99s muziejus, konferencij\xc5\xb3 erdv\xc4\x97, kino teatras. Pastato architekt\xc5\xabra \xc4\xafprasmina muziejaus istorij\xc4\x85, \xc4\xafskaitant buvus\xc4\xaf dvar\xc4\x85, kar\xc4\x85 ir aerodrom\xc4\x85.'